קנת' רוברטס

קנת' לואיס רוברטס (באנגלית: Kenneth Lewis Roberts, 8 בדצמבר 1885 - 21 ביולי 1957) היה סופר רומנים היסטוריים אמריקני פופולרי, שהחל את דרכו כעיתונאי ונודע בשל עבודתו בעיתון הסאטרדיי איבנינג פוסט משנים 1928-1919. הוא התמחה ברומנים היסטוריים אזוריים , סגנון כתיבה שרווח מאמצע המאה ה-19 ועד תחילת המאה ה-20, וכתב לעיתים קרובות על מדינת הולדתו ושטחיה וגם על מדינות ניו אינגלנד. כך למשל, הדמויות הראשיות בספריו "ארונדל" ו"אספסוף חמוש" מקורן בקֵנֵבּוּנְקְפוֹרט (שנקראה ארונדל); הדמויות הראשיות בספרו "המעבר הצפון-מערבי" מקורן בקיטרי, מיין; והדמויות הראשיות מ"אוליבר וויסוול" מקורן במילטון, מסצ'וסטס.

 ביוגרפיה 
רוברטס סיים את לימודיו באוניברסיטת קורנל בשנת 1908, וכתב את מילותיהם של שני שירי קרב . הוא גם היה חבר באגודת Quill and Dagger. זכה מאוחר יותר בתואר דוקטור לשם כבוד משלוש מכללות בניו אינגלנד: דארטמות' קולג' בהנובר, ניו המפשייר, מידלברי קולג' במידלברי, ורמונט וקולבי קולג'  בווטרוויל, מיין.

 עיתונאות 
לאחר שסיים את לימודיו, רוברטס עבד כעיתונאי במערכת העיתון בוסטון פוסט למשך שמונה שנים. בשנת 1917 הוא התגייס לצבא ארצות הברית במהלך מלחמת העולם הראשונה. הוא הוצב ביחידת המודיעין וקודם לדרגת לוטננט. השתתף בכוח המשימה של ארצות הברית בסיביר בזמן מלחמת האזרחים ברוסיה, במקום בחזית המלחמה באירופה.

הקשרים אותם רכש בתפקיד זה אפשרו לו להיות איש הקשר עבור הסאטרדיי איבנינג פוסט לאחר המלחמה. הוא היה העיתונאי האמריקני הראשון לסקר את הפוטש במרתף הבירה, ניסיונו הכושל של אדולף היטלר להשיג עמדת כוח. רוברטס תיאר את עבודתו עבור העורך האגדי של הפוסט ג'ורג' הוראס לורימר: "אמרתי לו את רעיונותיי, אותם מיד דחה או אישר... מעולם לא דובר על המחיר אותו היה צריך לשלם על סיפור, ולורימר היה תמיד נדיב".

 סיפורת היסטורית 
הסופר בות' טרקינגטון  - שכנו של רוברטס מקנבונקפורט - שכנע אותו שלעולם לא ימצא זמן לקריירת סופר אם ימשיך במקצוע העיתונאות. הוא הסכים לעזור וערך את ספריו המוקדמים של רוברטס. למרות שרוברטס המשיך למכור מאמרים לעיתון, השנים הבאות הוקדשו יותר לרומנים היסטוריים.

בסופו של דבר, טרקינגטון ערך את כל ספריו של רוברטס עד ל"אוליבר וויסוול" (1940). רוברטס ציין באוטוביוגרפיה שלו שהוא הציע לטרקינגטון קרדיט משותף על "המעבר הצפון-מערבי" ועל "אוליבר וויסוול" כהוקרה על השינויים שערך בספרים. בנוסף, הוא גם הקדיש את שני הספרים ואת "אספסוף חמוש" לטרקינגטון. טרקינגטון, מצידו, המשיך לעזור לרוברטס עד למותו בשנת 1946.

הסיפורת ההיסטורית של רוברטס התמקדה לעיתים בשיקומם של אנשים לא פופולריים ובאירועים בהיסטוריה האמריקנית. דמות מרכזית בספרים "ארונדל" ו"אספסוף חמוש" הוא הקצין האמריקני והבוגד לעתיד בנדיקט ארנולד. רוברטס התמקד על המשלחת של ארנולד לקוויבק ובקרב קוויבק בספר הראשון, ואילו בקרב האי ולקור, מערכת סרטוגה וקרב סרטוגה בספר השני. הגיבור הראשי של הספר "המעבר הצפון-מערבי" הוא מייג'ור רוברט רוג'רס , למרות שרוג'רס לחם לצד הבריטים בזמן המהפכה האמריקאית. הספר "אוליבר וויסוול" מתמקד בקצין לויאליסט בזמן מלחמת העצמאות, והעלילה מתארת את כל מהלך המלחמה - דרך אירועים מרכזיים כמו קרב גבעת בנקר, המערכה על ניו יורק וניו ג'רזי, קרב פורט וושינגטון, המצור על בוסטון  והברית הפרנקו-אמריקאית  ועד לאירועים פחות זכורים כמו הצבא הקונבנציונלי , הגלות למחוז קנטקי, וירג'יניה, מצור תשעים ושש  וההתיישבות מחדש של הלויאליסטים של האימפריה המאוחדת . רוברטס מספק הצצה מאוחרת לדמותו המושחתת של רוג'רס ולתסכולו של ארנולד בקרב הבריטים.

ג'ורג' אורוול נתן לספר "The Lively Lady" (בתרגום חופשי "הגברת הנמרצת") ביקורת במגזין ניו אינגליש ויקלי בשנת 1936, באומרו ש"מדובר בחומר 'מדמם ורועם'... מעניין בצורה בלתי רגילה בכך שמראה את היהירות האמריקנית הנושנה של המאה ה-19... שעדיין קיימת".

כתוצאה ממחקרו על המשלחת של ארנולד, רוברטס פרסם אוסף יומנים ומכתבים שאינם סיפורת בדיונית בשם "March to Quebec: Journals of the Members of Arnold's Expedition" ("הצעידה לקוויבק: יומנים של חברי המשלחת של ארנולד"), ואשר נכתבו בידי משתתפי הצעידה. במהלך מחקרו של רוברטס על מייג'ור רוג'רס, החוקר הספרותי שלו חשף פרוטוקולים של משפטיו - גם כמאשים וגם כנאשם - שנחשבו לאבודים במשך המאות. פרוטוקולים אלו פורסמו בכרך השני של מהדורה מיוחדת לספר "המעבר הצפון-מערבי". הוא ואשתו תרגמו לאנגלית את הערותיו של הסופר הצרפתי מֶדֶרִיק לואי אלי מוֹרוֹ דֶה סַן-מֶרִי על מסעו ברחבי אמריקה בשנות ה-90 של המאה ה-18. יצירתו האחרונה שזכתה לפרסום עסקה בקרב קאופנס וסיפקה היסטוריה מקוצרת עליו. ספר זה פורסם לאחר מותו בשנת 1958.

פעולתו האחרונה של לורימר כעורך עיתון הסאטרדיי איבנינג פוסט הייתה לפרסם את הספר "המעבר הצפון-מערבי" כסיפור בהמשכים בין השנים 1936 ל-1937. כתוצאה מההצלחה הפרסומית, הספר עצמו זכה להגיע למקום השני ברשימת רבי המכר של שנת 1937, ולמקום החמישי כשנה לאחר מכן. הספר "אוליבר וויסוול" הגיע פעמיים לרשימת עשרת רבי-המכר הגדולים - בשנת 1940 ו-1941, ואילו הספר "לידיה ביילי" הגיע לרשימת עשרת הגדולים בשנת 1947. אחד מחבריו הקרובים ושכנו של רוברטס, הסופר ארתור המילטון גיבס , ציין מאוחר יותר שהוא מאמין שרוברטס התעלה על עצמו אחרי "אוליבר וויסוול", ובמיוחד אחרי "לידיה ביילי".

בשנת 1957, כחודשיים לפני מותו, הוענק לקנת' רוברטס פרס פוליצר מיוחד המציין לשבח את עבודתו על רומנים היסטוריים שהציתו התעניינות בהיסטוריה האמריקנית המוקדמת.

 מחלוקות 
 הגירה 
בזמן עבודתו ככתב בסאטרדיי איבנינג פוסט בתחילת שנות ה-20, רוברטס כתב מספר גדול של מאמרים וספר אחד על התקופה שאחרי מלחמת העולם הראשונה. מאמרים אלו קראו להגבלה חריפה על ההגירה ממזרח ומדרום אירופה וכן ממקסיקו. הוא הזהיר מפני הסכנות שבהגירה מאזורים שאינם צפון-מערב אירופה. עקב כך, רוברטס הפך לדובר המרכזי על חוקי הגירה נוקשים יותר, ואף העיד על כך בפני ועדת קונגרס:

באוסף המאמרים "Why Europe Leaves Home", רוברטס התייחס ליהודים כ"טפילים אנושיים". הוא צוטט בנפרד כשהוא מזהיר נגד הגירה "שמית" נוספת לאמריקה, שלדבריו תהפוך את אוכלוסיית ארצות הברית ל"חסרת תועלת וערך".

 בועת הנדל"ן בפלורידה 
שלושה ספרים של רוברטס נכתבו כדי לקדם את בועת הנדל"ן בפלורידה בשנות ה-20. הספרים הם "Sun Hunting" (1922), "Florida Loafing" (1925) ו-"Florida" (1926). אנשים רבים הפסידו כסף רב כתוצאה מההתרסקות שהגיעה לאחר מכן. ספרים אלה נבחרו שלא להופיע ברשימות היצירות של הסופר.

 מציאת מים 
בשנות ה-40 של המאה ה-20, רוברטס הכיר את שומר היערות ומוצא המים הנרי גרוס. השניים עבדו במשותף כדי להשתמש ביכולותיו של גרוס במציאת מים כדי למצוא מאגרי דלק, אורניום ויהלומים באמצעות תאגיד שנקרא ".Water Unlimited Inc". רוברטס תיעד את חוויותיו בספרים שאינם סיפורת בדיונית אשר זכו להצלחה אך גם לביקורות רבות מהקהילה המדעית. הוא התבדח שהיה צריך להוסיף לספר "The Seventh Sense" ("החוש השביעי") את תת-הכותרת "Or How to Lose Friends and Alienate People" ("או איך לאבד חברים ולהתנכר מאנשים"). 

 ספריו 
 Europe's Morning After (1921), אוסף מאמרים של הסאטרדיי איבנינג פוסט.
 Why Europe Leaves Home (1922), אוסף מאמרים של הסאטרדיי איבנינג פוסט על הגירה.
 Sun Hunting: Adventures and Observations among the Native and Migratory Tribes of Florida (1922), מאמרים הומוריסטיים.
 Black Magic (1924), אוסף מאמרים של הסאטרדיי איבנינג פוסט.
 Concentrated New England: A Sketch of Calvin Coolidge (1924), ביוגרפיה לא רשמית.
 Florida Loafing (1925), מאמרים הומוריסטיים.
 Florida (1926)
 Arundel (1929), רומן היסטורי אודות המהפכה האמריקאית דרך קרב קוויבק.
 The Lively Lady (1931), רומן היסטורי אודות מלחמת 1812.
 Rabble in Arms (1933), רומן המשך היסטורי ל"ארונדל" שמתאר את המהפכה האמריקנית דרך קרב סרטוגה.
 Captain Caution (1934), רומן היסטורי נוסף אודות מלחמת 1812.
 For Authors Only, and Other Gloomy Essays (1935), מאמרים הומוריסטיים.
 It Must Be Your Tonsils (1936), מאמרים הומוריסטיים.
 Northwest Passage (1937), רומן היסטורי אודות מלחמת הצרפתים והאינדיאנים והמשלחת של ג'ונתן קרבר .
 March to Quebec (1938), אוסף היסטורי.
 Trending into Maine (1938), יומן מסע.
 Oliver Wiswell (1940), רומן היסטורי.
 The Kenneth Roberts Reader (1945), אוסף יצירות.
 Lydia Bailey (1947), רומן היסטורי אודות מרד העבדים בהאיטי והמלחמה הברברית הראשונה.
 Moreau de St. Mery's American Journey 1793–1798 (1947), תרגום אנגלי, עם אנה מ. רוברטס - היסטוריה.
 I Wanted to Write (1949), אוטוביוגרפיה.
 Henry Gross and his Dowsing Rod (1951), על מציאת מקורות מים.
 The Seventh Sense (1953), על מציאת מקורות מים.
 Boon Island (1955), רומן היסטורי המתרחש על אונייה טרופה בבון איילנד.
 Water Unlimited (1957), על מציאת מקורות מים.
 The Battle of Cowpens (1958), מאמר היסטורי.

קישורים חיצוניים




 הערות שוליים 

ר
ר
ר
ר
ר
ר
ר